b'\n_START_ARTICLE_\nSilvija Borovnik\n_START_SECTION_\n\xc5\xbdivljenje in delo\n_START_PARAGRAPH_\nSilvija Borovnik \xc5\xbeivi v Dravogradu. Diplomirala je iz sloven\xc5\xa1\xc4\x8dine in nem\xc5\xa1\xc4\x8dine na Filozofski fakulteti v Ljubljani, kjer je opravila \xc5\xa1e magisterij in doktorat iz zgodovine novej\xc5\xa1e slovenske knji\xc5\xbeevnosti. Delala je kot lektorica za slovenski jezik na univerzah v Krakovu in Gradcu, zdaj pa je redna profesorica na Oddelku za slovanske jezike in knji\xc5\xbeevnosti na Filozofski fakulteti v Mariboru. Njeno posebno znanstveno in publicisti\xc4\x8dno podro\xc4\x8dje je \xc5\xbeenska kot pisateljica, sicer pa pi\xc5\xa1e kratko prozo, eseje in literarnozgodovinska dela ter prevaja iz nem\xc5\xa1\xc4\x8dine, posebno Patricka S\xc3\xbcskinda in Petra Handkeja. Izbrala in prevedla je tudi literarna besedila za antologijo sodobne avstrijske kratke proze Prekora\xc4\x8diti obzorje (1991) (COBISS). Redno objavlja v osrednjih slovenskih literarnih revijah.'